CELEX: 32007D0619
Language: da
Date: 2007-09-20 00:00:00
Title: 2007/619/EF: Kommissionens beslutning af 20. september 2007 om afvisning af at optage 1,3-dichlorpropen i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof (meddelt under nummer K(2007) 4281) (EØS-relevant tekst)

25.9.2007   
            
            
               DA
            
            
               Den Europæiske Unions Tidende
            
            
               L 249/11
            
         
      KOMMISSIONENS BESLUTNING
   
   af 20. september 2007
   om afvisning af at optage 1,3-dichlorpropen i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof
   (meddelt under nummer K(2007) 4281)
   (EØS-relevant tekst)
   (2007/619/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
   ud fra følgende betragtninger:
   
               (1)
            
            
               I henhold til artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktivstoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
            
         
               (2)
            
            
               Ved Kommissionens forordning (EF) nr. 451/2000 (2) og (EF) nr. 703/2001 (3) er der fastsat nærmere bestemmelser for iværksættelsen af anden fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der opstilles en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter 1,3-dichlorpropen.
            
         
               (3)
            
            
               1,3-dichlorpropens virkninger på menneskers sundhed og miljøet er blevet vurderet i henhold til forordning (EF) nr. 451/2000 og (EF) nr. 703/2001 for en række anvendelsesformål, som anmelderen har foreslået. Ved disse forordninger udpeges endvidere de rapporterende medlemsstater, som skal forelægge Den Europæiske Fødevaresikkerhedsautoritet (EFSA) deres vurderingsrapporter og henstillinger, jf. artikel 8, stk. 1, i forordning (EF) nr. 451/2000. For 1,3-dichlorpropen var den rapporterende medlemsstat Spanien, og alle relevante oplysninger blev forelagt den 14. januar 2004.
            
         
               (4)
            
            
               Medlemsstaterne og EFSA har underkastet vurderingsrapporten et peer review, og den blev forelagt Kommissionen den 12. maj 2006 i form af EFSA's konklusioner vedrørende peer reviewet af vurderingen af pesticidrisikoen ved aktivstoffet 1,3-dichlorpropen (4). Denne rapport er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 15. maj 2007 med Kommissionens reviderede vurderingsrapport om 1,3-dichlorpropen.
            
         
               (5)
            
            
               Der er i forbindelse med evalueringen af dette aktivstof afdækket visse potentielle problemer. Disse vedrører især udslip i miljøet af store mængder kendte og ukendte polychlorerede urenheder, for hvilke der ikke foreligger oplysninger om persistens, toksikologiske egenskaber, optagelse i planter, akkumulering, opførsel i stofskiftet og grænseværdi for restkoncentrationer. Som følge heraf er det ikke dokumenteret, at eksponeringen af forbrugerne er acceptabel, og der er en potentiel risiko for grundvandsforurening og for fugle, pattedyr, vandorganismer og andre organismer, der ikke er målarter.
            
         
               (6)
            
            
               Kommissionen opfordrede anmelderen til at kommentere resultaterne af peer reviewet og oplyse, hvorvidt han havde til hensigt at fastholde sin ansøgning om at få stoffet optaget i bilaget. Anmelderen fremsatte sine bemærkninger, og Kommissionen har gennemgået disse nøje. Selv med de fremsatte argumenter kan ovennævnte problemer stadig ikke siges at være løst, og de vurderinger, der er foretaget på baggrund af de forelagte oplysninger og evalueret på EFSA's ekspertmøder, har ikke underbygget forventningen om, at plantebeskyttelsesmidler, der indeholder 1,3-dichlorpropen, under de foreslåede betingelser for anvendelse generelt opfylder kravene i artikel 5, stk. 1, litra a) og b), i direktiv 91/414/EØF.
            
         
               (7)
            
            
               1,3-dichlorpropen bør derfor ikke optages i bilag I til direktiv 91/414/EØF.
            
         
               (8)
            
            
               Det bør sikres, at eksisterende godkendelser af plantebeskyttelsesmidler, der indeholder 1,3-dichlorpropen, trækkes tilbage inden for den fastsatte frist og ikke forlænges, og at der ikke gives nye godkendelser for sådanne produkter.
            
         
               (9)
            
            
               Enhver frist, som en medlemsstat indrømmer til bortskaffelse, opbevaring, afsætning eller anvendelse af bestående lagre af plantebeskyttelsesmidler, der indeholder 1,3-dichlorpropen, bør ikke overstige 12 måneder, således at bestående lagre højst kan anvendes yderligere én vækstsæson, hvilket sikrer, at landbrugerne fortsat har adgang til plantebeskyttelsesmidler, der indeholder 1,3-dichlorpropen, i 18 måneder efter vedtagelsen af denne beslutning.
            
         
               (10)
            
            
               1,3-dichlorpropen anvendes som erstatning for methylbromid. Methylbromid er på grund af sit høje ozonnedbrydende potentiale under udfasning i henhold til Montreal-protokollen om stoffer, der nedbryder ozonlaget, og er omfattet af strenge kvoter og må kun anvendes til absolut nødvendige anvendelsesformål. Tilbagetrækning af 1,3-dichlorpropen vil derfor sandsynligvis medføre nye anmodninger om methylbromid-kvoter. Med henblik på opfyldelse af målsætningerne i Montreal-protokollen bør tidsfristen for tilbagekaldelse af godkendelserne af plantebeskyttelsesmidler, der indeholder 1,3-dichlorpropen, tages op til fornyet overvejelse efter senest 18 måneder, så tilbagetrækningens konkrete virkninger for anvendelsen af methylbromid kan vurderes.
            
         
               (11)
            
            
               I tilbagetrækningsperioden bør medlemsstaterne vedtage risikobegrænsende foranstaltninger for at imødegå enhver risiko for menneskers eller dyrs sundhed eller for miljøet.
            
         
               (12)
            
            
               Denne beslutning er ikke til hinder for, at der kan forelægges en ansøgning i henhold til artikel 6, stk. 2, i direktiv 91/414/EØF med henblik på en eventuel optagelse af 1,3-dichlorpropen i dets bilag I.
            
         
               (13)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   1,3-dichlorpropen optages ikke i bilag I til direktiv 91/414/EØF som aktivstof.
   Artikel 2
   Medlemsstaterne sikrer, at
   
               a)
            
            
               godkendelser af plantebeskyttelsesmidler, der indeholder 1,3-dichlorpropen, trækkes tilbage senest den 20. marts 2008
            
         
               b)
            
            
               der fra datoen for offentliggørelsen af denne beslutning ikke gives godkendelse eller forlænget godkendelse af plantebeskyttelsesmidler, der indeholder 1,3-dichlorpropen.
            
         Artikel 3
   
               a)
            
            
               Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt og skal udløbe senest den 20. marts 2009.
            
         
               b)
            
            
               De i litra a) omhandlede frister tages op til fornyet overvejelse og kan forlænges med yderligere højst 18 måneder på baggrund af eventuelle nye oplysninger, der måtte fremkomme om stoffer, der nedbryder ozonlaget. Under overvejelserne tages der hensyn til, hvilken virkning tilbagekaldelsen af de eksisterende godkendelser af plantebeskyttelsesmidler, der indeholder 1,3-dichlorpropen, måtte have for de absolut nødvendige anvendelsesformål, der er fastsat for methylbromid i Montreal-protokollen.
            
         Artikel 4
   I den i artikel 3 omhandlede periode sikrer medlemsstaterne, at
   
               —
            
            
               der er særlig opmærksomhed omkring forbrugernes eksponering via kosten for 1,3-dichlorpropen og dette aktivstofs metabolitter med henblik på fremtidige ændringer af EF-maksimalgrænseværdierne for restkoncentrationer
            
         
               —
            
            
               plantebeskyttelsesmidler, der indeholder 1,3-dichlorpropen, kun anvendes af professionelle brugere
            
         
               —
            
            
               der indføres risikobegrænsende foranstaltninger for at sikre beskyttelsen af grundvandet i følsomme områder, og at der iværksættes overvågningsprogrammer for at undersøge eventuel grundvandsforurening i følsomme områder.
            
         Denne beslutning er rettet til medlemsstaterne.
   
      Udfærdiget i Bruxelles, den 20. september 2007.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 230 af 19.8.1991, s. 1. Senest ændret ved Kommissionens direktiv 2007/52/EF (EUT L 214 af 17.8.2007, s. 3).
   
      (2)  EFT L 55 af 29.2.2000, s. 25. Senest ændret ved forordning (EF) nr. 1044/2003 (EUT L 151 af 19.6.2003, s. 32).
   
      (3)  EFT L 98 af 7.4.2001, s. 6.
   
      (4)  EFSA's videnskabelige rapport (2006) 72, 1-99, »Conclusion regarding the peer review of pesticide risk assessment of 1-3 dichloropropene«.